Dr MJ du Plessis Gereformeerde Kerk Bellville Datum: 3 Oktober 2004 (aand)
Skriflesing: Lukas 1:26-36
Teks: Lukas 1:32; Kategismus Sondag 13
Hy sal groot wees en die Seun van die Allerhoogste genoem word. En die Here God sal aan Hom die troon van sy vader Dawid gee.
Hy sal groot wees, sê die engel. Niemand kon presies weet hoe groot en magtig Jesus sou wees nie. Net die Vader het dit geweet.
Omdat dit aan ons geopenbaar moes word, stuur die Here dan die engel om dit aan Maria te gaan vertel.
Tog het dit nie so gelyk nie. Hy kom soos 'n buite-egtelike kind in ons wêreld in, want sy moeder verwag Hom voordat sy getroud is. Jesus word in die grootste armoede gebore. Hy gaan nederig deur sy hele lewe.
Dit is egter nie waaraan sy grootheid gemeet kan word nie. Jesus se grootheid bestaan daarin dat Hy ten spyte van al hierdie dinge die Seun van God is. Hy sal die Seun van die Allerhoogste genoem word, sê die Bybel.
Dis belangrik, want ons aanbid Hom as God, omdat Hy die Seun van God is. As Hy nie die Seun van God is nie, het Hy ook nie die mag om ons kinders van God te maak nie. Vandaar sy Naam: onse Here!
Die grootheid van Christus bestaan in twee dinge:
1. In sy Seunskap van God
2. In sy heerskappy as God
Ons Kategismus begin hierdie dinge ondersoek met die vraag: Waarom? Waarom word Hy die eniggebore Seun van God genoem? Waarom noem jy Hom: onse Here?
Kom ons vra eers: wat is die mees primêre ding in ons geloof? Dan antwoord ons: dit dat ons God as geweldig groot in sy almag beskou en dat ons Hom daarvoor aanbid.
Hy het die hemel en die aarde geskape, en Hy onderhou alles tot vandag. Dit is nou sover dit die natuur aangaan.
Vir ons het die Here nog meer en beter voorsiening gemaak as vir die natuur.
Hy groepeer ons almal wat aan Hom behoort saam in sy kerk. Hier leer Hy ons sy liefde en genade.
Hy het ons so lief, dat Hy sy Seun stuur om ons sondes met Hom te versoen. Dis waarom Christus moet kom sterf, en dis ook hoe dit gebeur dat ons weer kinders van God word. Anders gestel: ons word lede van sy liggaam.
Maar almal wat Hom aangeneem het, aan hulle het Hy mag gegee om kinders van God te word, aan hulle wat in sy Naam glo; (Joh. 1:12 AFR53)
Dit is groots. Dit beteken vir ons die ewige lewe.
Dit beteken minder spanning in my lewe, want spanning en dood is nie die einde nie. Dit neem die spanning van vernietiging van ons af weg.
Dit gebeur alles deur Jesus Christus wat so groot is dat Hy bo alle dinge is.
Die grootheid van Jesus Christus as die Seun van God is tog baie duidelik in hierdie geweldige almagsdaad. Dit is die betekenis van Jesus se Seunskap.
Ons is ook kinders van God, maar anders as Jesus Christus.
Hy is die eniggebore Seun van God. Hy is die Seun van God op so 'n manier as wat geen mens dit kan wees nie.
Hy is die enigste natuurlike Seun van God. Die Heilige Gees is sy Vader. Hy het Maria oorskadu, sodat sy Jesus kon hê. Nie een van ons word so ontvang nie.
Ewige Seun beteken dat Jesus van ewigheid tot ewigheid die Seun van God is. Ook voordat Hy op die aarde gebore was.
Jesus was ook teenwoordig by die skepping. Lees maar die Evangelie volgens Johannes hoofstuk 1.
Daar staan geskryf dat Jesus van die begin af by God was, en dat Hy self ook God was.
Daar staan ook dat alle dinge wat bestaan, deur Hom ontstaan het, en dat daar niks is wat bestaan wat Hy nie tot stand laat kom het nie.
Daar is 'n verskil om die natuurlike Seun van iemand te wees en om sy ewige Seun te wees.
Jesus is God se natuurlike Seun en sy ewige Seun. Ons is God se kinders deur die bloed van Jesus Christus.
Ons kindskap van God verskil ook in hierdie opsig van Jesus se kindskap, want ons het nie van ewigheid af gelewe nie, en ons het ook geen aandeel gehad in die skepping nie.
Ons is saam met die skepping geskape.
Nadat ons geskape is, kon ons nie 'n heilige verbintenis met God onderhou nie. Spoedig was daar die vlek en die smet van die sondeval oor ons.
Toe was ons nie meer kinders van God nie. Die Seun van God moes ons eers weer terugbesorg en op dié manier weer kinders van God maak.
Jesus kon dit doen omdat Hyself God is. Hy is nooit geskape soos ons nie. Hy bestaan van ewigheid af en daar is geen mag wat teen Hom iets kan doen nie. Daarom het Hy ook die mag gehad om ons vry te maak van die besitreg van die satan.
Die grootheid van Jesus Christus se Seunskap is dat Hy die eie Seun van God is, maar dat Hy terselfdertyd ook God self is.
Ons is aangenome kinders van die Here, en daarom dra ons ook die letsels daarvan. Ons het die natuur van ons aardse ouers – vol sonde en ongeregtigheid. Ons is afhanklik van die vergifnis van ons sondes om in die hiernamaals by God te kan wees.
Jesus is weer anders.
Hy het nie vergewing van sondes nodig nie, want Hy leef heeltemal volmaak en sonder sondes.
Daarom bly Hy ook die Seun van God, terwyl ons dit eers weer gemaak moet word.
Omdat dit dan geskied deur die Godheid van Christus moet Hy ook deur ons aanbid word. Dit vereis natuurlik onderskeiding en balans in jou geloof en in jou aanbidding, want jy moet die drie Persone van die Godheid gelyklik aanbid.
Deesdae is daar talle godsdiensstrominge, waarvan sommiges nogal baie gewild is ook, waar die Godheid van die Here Jesus in gedrang kom.
Daarom bly die toets vir die ware godsdiens dat alle godsdienste daaraan gemeet moet word of hulle die Drie-Enige God in al sy Persone gelyklik aanbid.
Wanneer enige Persoon van die Godheid minder aanbid word, is dit 'n gebrek want die Vader het ons verlossing beplan; die Seun Jesus Christus het dit bewerk en God die Heilige Gees bewerk die geloof en ook die saligheid in elkeen van ons.
By die Jehova se Getuies word die Godheid van Christus en ook die Godheid van die Heilige Gees geloën en nie gelykgestel met dié van die Vader nie.
By ander geloofsgroepe, soos die Pinksterkerke, word die werk van die Heilige Gees, en die gawes, soos wonders en tale, weer oorbeklemtoon.
Op die getuienis dat Jesus Christus die Seun van die lewende God is, en op die openbaring daarvan deur die Heilige Gees, bou God sy kerk.
Die kerk is natuurlik die uitverkorenes op die aarde.
Op 'n ander plek word die kerk ook die liggaam van Christus genoem.
Die liefde van die Vader en die kragtige werk van die Heilige Gees hang dus vir ons saam met ons geloof in die ware Seunskap van Jesus Christus.
Wie die Seunskap van Christus loën, word iemand sonder God – en dus iemand sonder hoop.
Dit gaan dus hier inderwaarheid oor die heerskappy van Christus.
Hy stuur die Heilige Gees.
Hy regeer ons ook so dat ons vry mense word.
Hy regeer ons ook daarin dat Hy in ons dood vir ons die lewe voorsien, want Hy maak vir ons plek by die Vader gereed. Daar word elkeen van ons ontvang wanneer ons uit hierdie aarde verhuis.
Die heerskappy van Christus gaan ook daarin oor ons uit dat Hy ons daadwerklik van gevaar beskerm. Nie net geestelike gevare, soos die aanvegting van die duiwel en sielestryd en twyfel nie. Hy beskerm ons ook in fisiese gevare.
Dit is so dat Jesus die duiwel toelaat om ons te beproef, maar dis net so waar dat die duiwel geen grens kan oorskry wat God hom oplê nie.
Die duiwel kan ons dus nie mateloos beproef nie.
Net so bewaar die Here ons ook fisies. Telkens is ons in gevaar, maar ons kom daaruit met die behoud van ons lewe. Ons word byvoorbeeld van siekte bewaar, en weer genees as dit oor ons gekom het.
Ons ken die grootheid van Christus se regering oor ons in al die seëninge wat oor ons kom.
Laat ons maar eerlik wees en erken dat ons almal al iewers op 'n punt gekom het waar ons gedink het dat ons nie meer verder kan gaan nie. Plekke waar ons lewe vir ons maar baie donker gelyk het.
En dan het ons tog weer later op 'n punt gekom waar ons kon terugkyk en besef dat die Here ons ook daardeur gebring het.
Ken u die Seun van God wat al hierdie welvaart aan u besorg? Baie van ons leef ons godsdiens so leeg uit. So soos 'n eenrigtingstraat. Ons ontvang van die Here so veel, en ons gee so swaar terug – as ons teruggee. Ons praat en beplan alles in ons lewe net rondom onsself, want baie keer beskou ons dinge wat ons deur Jesus Christus ontvang as ons reg, in plaas van as genade.